

 **GRADSKO VIJEĆE**

KLASA: 363-06/19-01/08

URBROJ: 2186/18-02/1-19-2

Ludbreg, 30. prosinca 2019. g. ***PRIJEDLOG***

Na temelju članka 30. stavka 7. točke 1. Zakona o održivom gospodarenju otpadom („Narodne novine“, br. 94/13, 73/17 i 14/19), članka 4. Uredbe o gospodarenju komunalnim otpadom („Narodne novine“, br. 50/2017 i 84/2019.) i članka 33. Statuta Grada Ludbrega („Službeni vjesnik Varaždinske županije“, br. 23/09, 17/13, 40/13–pročišćeni tekst, 12/18 i 40/19), Gradsko vijeće Grada Ludbrega na 18. sjednici održanoj 30. prosinca 2019. g., donosi

**ODLUKU O IZMJENAMA I DOPUNAMA ODLUKE**

**o načinu pružanja javne usluge prikupljanja**

**miješanog komunalnog otpada i biorazgradivog komunalnog otpada**

Članak 1.

U Odluci o načinu pružanja javne usluge prikupljanja miješanog komunalnog otpada i biorazgradivog komunalnog otpada („Službeni vjesnik Varaždinske županije“, br. 13/2019.) – dalje u tekstu Odluka, u članku 3. Odluke, točka 13. mijenja se i glasi:

„odredbe o načinu izračuna i određivanju cijene, te iznos obvezne minimalne javne usluge za korisnike javne usluge razvrstane u kategoriju korisnika kućanstvo i potkategorije korisnika koji nisu kućanstvo,“

Članak 2.

Iza članka 6. Odluke dodaje se novi članak 6.a koji glasi:

„Korisnici javne usluge prikupljanja miješanog komunalnog otpada i prikupljanja biorazgradivog komunalnog otpada iz članka 6. Odluke razvrstavaju se u kategoriju:

* **korisnika kućanstvo**, pod kojim razumijevamo korisnika javne usluge koji nekretninu koristi trajno ili povremeno u svrhu stanovanja (npr. vlasnici stanova, kuća, nekretnina za odmor),
* **korisnika koji nije kućanstvo**, pod kojim razumijevamo korisnika koji nije razvrstan u kategoriju korisnika kućanstvo, a koji nekretninu koristi u svrhu obavljanja djelatnosti i svrstan je u potkategorije sukladno Prilogu – Popis potkategorija korisnika koji nisu kućanstva prema djelatnostima iz Uredbe o gospodarenju komunalnim otpadom („Narodne novine“, br. 50/2017 i 84/2019.).

Članak 3.

U članku 51. iza stavka (3) dodaje se novi stavak (4) koji glasi:

(4) „Davatelj javne usluge dužan je na računu za javnu uslugu navesti sve elemente temeljem kojih je izvršio obračun cijene javne usluge, uključivo i porez na dodanu vrijednost određen sukladno posebnom propisu koji uređuje porez na dodanu vrijednost, te iznos naknade za gradnju građevina za gospodarenje komunalnim otpadom ako je ista propisana.“

Članak 4.

Članak 52. mijenja se i glasi:

(1) „Cijena obvezne minimalne javne usluge jedinstvena je na području pružanja usluge za sve korisnike usluge razvrstane u kategoriju korisnika kućanstvo.

(2) Cijena obvezne minimalne javne usluge jednaka je za sve korisnike usluge razvrstane u kategoriju korisnika koji nije kućanstvo unutar iste potkategorije iz Priloga – Popis potkategorija korisnika koji nisu kućanstva prema djelatnostima iz Uredbe o gospodarenju komunalnim otpadom.

(3) Ako se na istom obračunskom mjestu korisnik može razvrstati i u kategoriju kućanstvo i u kategoriju korisnika koji nije kućanstvo, korisnik je dužan plaćati samo cijenu obvezne minimalne javne usluge obračunatu za kategoriju korisnika koji nije kućanstvo.

(4) Ako se na istom obračunskom mjestu korisnik može razvrstati u više potkategorija korisnika koji nije kućanstvo iz Priloga – Popis potkategorija korisnika koji nisu kućanstva prema djelatnostima iz Uredbe o gospodarenju komunalnim otpadom, korisnik je dužan plaćati samo jednu cijenu obvezne minimalne javne usluge.

(5) Cijena obvezne minimalne javne usluge za korisnike javne usluge razvrstane u kategoriju **korisnika kućanstvo** određuje se u iznosu od 48,65 kuna + PDV.

(6) Cijena obvezne minimalne javne usluge za korisnike javne usluge razvrstane u kategoriju **korisnika koji nije kućanstvo** određuje za pojedine potkategorije iz Priloga – Popis potkategorija korisnika koji nisu kućanstva prema djelatnostima iz Uredbe o gospodarenju komunalnim otpadom, i to u slijedećim iznosima:

1. potkategorija u iznosu od 101,04 kuna + PDV,
2. potkategorija u iznosu od 136,71 kuna + PDV,
3. potkategorija u iznosu od 124,82 kuna + PDV,
4. potkategorija u iznosu od 112,93 kuna + PDV,
5. potkategorija u iznosu od 123,15 kuna + PDV,
6. potkategorija u iznosu od 130,76 kuna + PDV,
7. potkategorija u iznosu od 107,02 kuna + PDV.“

Članak 5.

Članak 57. mijenja se i glasi:

(1) „Standardna veličina i druga bitna svojstva spremnika za sakupljanje otpada određuje se na način da spremnik bude primjeren potrebi pojedinog korisnika usluge te se korisniku usluge ne može propisati obveza korištenja spremnika određenog volumena.

(2) Primjerenost potrebe pojedinog korisnika usluge u pogledu standardne veličine i drugih bitnih svojstva spremnika za sakupljanje otpada ne može se ocjenjivati na temelju površine ili obujma nekretnine u posjedu ili vlasništvu korisnika usluge.

(3) Kriterij obračuna količine otpada je volumen spremnika otpada i broj pražnjenja spremnika u obračunskom razdoblju.

Članak 6.

Članak 58. briše se.

Članak 7.

(1) U članku 62. stavku (2), iza točke 2. dodaje se nova točka 3. koja glasi:

1. „kategorija korisnika usluge na obračunskom mjestu“

(2) Dosadašnje točke 3. do 12. postaju točke 4. do 13.

Članak 8.

(1) U članku 68. stavku (4) riječi: „Tablicom 3“ kao i naslov „Tablica 3.“, zamjenjuje se riječima: „Tablicom 2“ i naslovom „Tablica 2.“

(2) Iza stavka (5) dodaje se novi stavci (6) i (7) koji glase:

„(6) Iznos ugovorne kazne može biti najviše do iznosa godišnje cijene obvezne minimalne javne usluge za kategoriju korisnika usluge u koju je korisnik razvrstan.

(7) U slučaju da je iznos ugovorne kazne utvrđen sukladno odredbama ovog članka viši od iznosa godišnje cijene obvezne minimalne javne usluge za kategoriju korisnika usluge u koju je korisnik razvrstan, primjenjuje se iznos ugovorne kazne koji odgovara iznosu godišnje cijene obvezne minimalne javne usluge za kategoriju korisnika usluge u koju je korisnik razvrstan.“

Članak 9.

Ova Odluka stupa na snagu osmog dana od dana objave u „Službenom vjesniku Varaždinske županije“.

 Predsjednik Gradskog vijeća

 Antun Šimić

O B R A Z L O Ž E NJ E

 Razlog za donošenje Odluke o izmjenama i dopunama Odluke o načinu pružanja javne usluge prikupljanja miješanog komunalnog otpada i biorazgradivog komunalnog otpada (dalje u tekstu: Odluka), je usklađivanje s Uredbom o izmjenama i dopunama Uredbe o gospodarenju komunalnim otpadom (NN 84/2019.) – dalje u tekstu: Uredba, koja je stupila na snagu 14.09.2019. i obvezuje sve jedinice lokalne samouprave da usklade svoje opće akte s Uredbom u roku od tri mjeseca od dana stupanja na snagu Uredbe tj. do 14.12.2019.

 Novom Uredbom u odnosu na važeću gdje je postojala samo jedna kategorija korisnika, propisuju se **dvije kategorije korisnika javne usluge:**

* **korisnika kućanstvo**, pod kojim razumijevamo korisnika javne usluge koji nekretninu koristi trajno ili povremeno u svrhu stanovanja (npr. vlasnici stanova, kuća, nekretnina za odmor),
* **korisnika koji nije kućanstvo**, pod kojim razumijevamo korisnika koji nije razvrstan u kategoriju korisnika kućanstvo, a koji nekretninu koristi u svrhu obavljanja djelatnosti i svrstan je u **dodatne sedam potkategorije** sukladno Prilogu – Popis potkategorija korisnika koji nisu kućanstva prema djelatnostima iz Uredbe o gospodarenju komunalnim otpadom („Narodne novine“, br. 50/2017 i 84/2019.), i to:
1. **potkategorija**: Škole i vrtići, učilišta, vjerski objekti, samostani, bolnice, dnevne bolnice, ambulante, domovi za starije osobe, ustanove socijalne skrbi i druge slične djelatnosti
2. **potkategorija**: Ova potkategorija obuhvaća djelatnosti koje nisu obuhvaćene ostalim točkama (na primjer: uredi, javni uredi, agencije, banke, uredski prostori državne uprave, županijske i lokalne samouprave, sudova, agencija, pošta, fondova i slično, humanitarne organizacije, osiguravajuća društva, odvjetnički i javnobilježnički uredi, turističke agencije, objekti za igre na sreću, udruge, muzeji, galerije, knjižnice, knjižare, izložbeni prostori, galerije, kina, kazališta, sportske dvorane, ambulante, trgovine odjećom i obućom i drugom neprehrambenom robom, kiosci za prodaju tiskovina i duhanskih proizvoda, obrtničke djelatnosti: frizerski salon, brijač, kozmetičar, stolar, vodoinstalater, električar, automehaničar, autolimar, bravar, radione za popravak, ribarski obrti, keramičari i druge slične obrtne djelatnosti, industrijske djelatnosti s proizvodnim pogonima te druge slične djelatnosti)
3. **potkategorija**: Korisnici (pravne i fizičke osobe – obrtnici) koji obavljaju ugostiteljsku djelatnost bez pružanja usluge smještaja ali uz pripremu i/ili posluživanje hrane (na primjer: restoran, gostionica, zdravljak, zalogajnica, pečenjarnica, pizzeria, bistro, slastičarnica, objekti brze prehrane, kavana, pivnica, buffet, kantina, pub, krčma, caffe bar, konoba, klet, kušaonica, pripremnica obroka – catering, objekt jednostavnih usluga u kiosku i slično) te tržnica, benzinska postaja, trgovački centar i druge slične djelatnosti
4. **potkategorija**: Korisnici (pravne i fizičke osobe – obrtnici) koji obavljaju ugostiteljsku djelatnost bez pružanja usluge smještaja i bez pripreme i/ili posluživanja hrane (na primjer: caffe bar, noćni klub, noćni bar, disco klub i slično) te klub za zabavu na otvorenom, organizator javnih manifestacija, mesnica, ribarnica, prodavaonica mliječnih i suhomesnatih proizvoda, benzinska postaja, supermarket, trgovina prehrambenom robom, trgovački centar i druge slične djelatnosti
5. **potkategorija**: Korisnici koji pružaju ugostiteljske usluge u domaćinstvu (fizička osoba – građanin koji iznajmljuje sobu/apart­man/kuću za odmor i slično)
6. **potkategorija**: Korisnici (pravne i fizičke osobe – obrtnici) koji obavljaju ugostiteljsku djelatnost i pružaju uslugu smještaja (kamp, hotel, hostel, prenoćišta i slično)
7. **potkategorija**: Luka, autobusni i željeznički kolodvor, zračne luke i druge slične djelatnosti.

 Sukladno takvoj izmjeni Uredbe i u našoj Odluci dodane su ove kategorije korisnika javne usluge.

 Druga velika izmjena koju predviđa Uredba je precizniji i drugačiji način određivanja cijene javne usluge prikupljanja miješanog i biorazgradivog komunalnog otpada **na način da Odluka mora sadržavati konkretni iznos obvezne minimalne javne usluge za kategoriju korisnika te sam način izračuna i određivanja te cijene**  Prema ranijim odredbama Uredbe koje su ugrađene i u našu važeću Odluku, cijene minimalne javne usluge raspoređene su na sve korisnike javne usluge sukladno količini proizvedenog miješanog komunalnog otpada u prošloj kalendarsko godini, pa se na ovaj način cijena minimalne javne usluge raspoređivala na sve korisnike proporcionalno po količini proizvedenog miješanog komunalnog otpada tog korisnika tj. visina minimalne javne usluge zaračunava se na temelju ugovorenog volumena spremnika svakog korisnika. Također, za korisnike javne usluge koji su kompostirali vlastiti biootpad bila je umanjena cijena minimalne javne usluge.

 Međutim, prema novim odredbama Uredbe, cijena obvezne minimalne javne usluge jedinstvena je na području pružanja usluge za sve korisnike usluge razvrstane u određenu kategoriju korisnika. **Za kategoriju korisnika kućanstvo to znači da je prema važećem cjeniku, cijena obvezne minimalne javne usluge (fiksni dio) iznosila 23,39 kn za spremnik od 60 l pa do 93,56 kn za spremnik od 240 l, a sada prema novim odredbama Uredbe fiksna cijena mora biti za sve ista, a koja je ovom Odlukom određena u iznosu od 48,65 kn mjesečno. To primjerice znači da će jednočlano kućanstvo koje proizvodi i predaje najmanju količinu otpada morati imati istu fiksnu cijenu kao i kućanstvo od deset članova koje proizvodi i predaje daleko veću količinu otpada, a što smatramo nepravednim prema korisnica, ali na žalost moramo poštovati nove odredbe Uredbe.**

 **Isto tako, smatramo nepravednim da su Uredbom unutar iste potkategorije korisnika svrstani mali obrti kao što su frizerski i kozmetičarski saloni zajedno s industrijskim proizvodnim pogonima, pa će zbog takvih odredbi Uredbe svi unutar određene potkategorije morati plaćati isti iznos fiksne cijene.**

 Od sljedećih bitnijih novina u novim odredbama Uredbe koje su morale biti usklađene s našom Odlukom, valja spomenuti da se primjerenost potrebe pojedinog korisnika usluge u pogledu standardne veličine i drugih bitnih svojstva spremnika za sakupljanje otpada ne može više ocjenjivati na temelju površine ili obujma nekretnine korisnika usluge, te da visina ugovorne kazne može biti najviše do iznosa godišnje cijene obvezne minimalne javne usluge za kategoriju korisnika usluge u koju je korisnik razvrstan.

 Sukladno naprijed navedenome, predlažemo Gradskom vijeću usvajanje ovih izmjena i dopuna Odluke o načinu pružanja javne usluge prikupljanja miješanog komunalnog otpada i biorazgradivog komunalnog otpada.